U-I-126/15
Natisni
Opravilna št.:
U-I-126/15
Datum odločitve:
28. 9. 2016
ECLI:
ECLI:SI:USRS:2016:U.I.126.15
Akt:
Zakon o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 20/11, 47/15, 46/16 in 49/16 – popr.) (ZOFVI), 1. odst. 3. čl.
Izrek:
Postopek za preizkus pobude za začetek postopka za oceno ustavnosti prvega odstavka 3. člena Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 20/11, 47/15, 46/16 in 49/16 – popr.) se ustavi.
Evidenčni stavek:
Postopek za preizkus pobude za začetek postopka za oceno ustavnosti in zakonitosti predpisa se ustavi, če pobudnik v roku, ki ga določi Ustavno sodišče, ne da podatkov, potrebnih za nadaljevanje postopka.
Geslo:
1.5.51.1.4.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Ustavitev postopka - Nedopolnitev pobude/zahteve.
Pravna podlaga:
Člen 25.4.2, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Jasmina Kovačič, Ivančna Gorica in Isabelle Evelyn Pulko, Ivančna Gorica
Datum vloge:
1. 9. 2015
Vrsta odločitve:
sklep
Vrsta rešitve:
ustavitev
Dokument:
US31025
Dokument v PDF obliki:
U-I-126-15.pdf
140 KB
Prenesite datoteko
U-I-126/15-6
28. 9. 2016
SKLEP
Ustavno sodišče je v postopku za preizkus pobude Jasmine Kovačič in Isabelle Evelyn Pulko, ki jo zastopa zakonita zastopnica Jasmina Kovačič, obe Ivančna Gorica, na seji 28. septembra 2016
sklenilo:
Postopek za preizkus pobude za začetek postopka za oceno ustavnosti prvega odstavka 3. člena Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 20/11, 47/15, 46/16 in 49/16 – popr.) se ustavi.
OBRAZLOŽITEV
1. Pobudnici sta vložili pobudo za začetek postopka za oceno ustavnosti prvega odstavka 3. člena Zakona o organizaciji in financiranju vzgoje in izobraževanja (v nadaljevanju ZOFVI), ki določa, da vzgojno in vzgojno-izobraževalno delo v vrtcih in šolah poteka v slovenskem jeziku. Pobudnici sta navedli, da druga pobudnica obiskuje Francosko šolo v Ljubljani, ki zaradi izpodbijane določbe ne more izvajati javno veljavnih programov, saj pouk ne poteka v slovenskem jeziku. Glede na navedeno mora druga pobudnica, skladno z ZOFVI, za izpolnitev obveznega osnovnošolskega izobraževanja opraviti še dodatno preverjanje znanja.
2. Po vložitvi pobude je bil sprejet Zakon o izvajanju mednarodnih programov s področja vzgoje in izobraževanja (Uradni list RS, št. 46/16 – v nadaljevanju ZIMPVI), ki ureja pogoje za izvajanje mednarodnih programov s področja vzgoje in izobraževanja, ki se v Republiki Sloveniji izvajajo v tujem jeziku in nimajo pridobljene javne veljavnosti v skladu z zakonom, ki ureja organizacijo in financiranje vzgoje in izobraževanja (1. člen ZIMPVI). V 2. členu ZIMPVI so urejeni pogoji za izvajanje tujega programa v Republiki Sloveniji. V 10. členu ZIMPVI je določeno, da starši otroka, ki bo ali se izobražuje v šoli, ki izvaja tuj program osnovnošolskega izobraževanja, do začetka tekočega šolskega leta osnovni šoli v šolskem okolišu, v katerem otrok stalno ali začasno prebiva, predložijo obvestilo o vpisu. Obvestilo o vpisu pa izda šola, ki izpolnjuje pogoje, določene v 2. členu ZIMPVI. S tem starši izpolnijo zahtevo iz 4. člena Zakona o osnovni šoli (Uradni list RS, št. 81/06 – uradno prečiščeno besedilo, 102/07, 107/10, 87/11 in 63/13 – ZOsn). Iz navedenega izhaja, da je bila izpodbijana določba ZOFVI vsebinsko dopolnjena s sprejetjem ZIMPVI.
3. O ustavnosti takšnega predpisa odloča Ustavno sodišče le, če so izpolnjeni pogoji iz drugega odstavka 47. člena Zakona o Ustavnem sodišču (Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Ustavno sodišče je pobudnici pozvalo, naj sporočita, ali še vztrajata pri vloženi pobudi, oziroma naj izkažeta okoliščine, iz katerih bo razvidno, katere posledice protiustavnosti oziroma nezakonitosti niso bile odpravljene. Hkrati sta bili tudi opozorjeni, da lahko Ustavno sodišče postopek ustavi, če v danem roku ne bosta dali zahtevanih pojasnil. Pobudnici na poziv nista odgovorili. Zato je Ustavno sodišče postopek ustavilo.
4. Ustavno sodišče je sprejelo ta sklep na podlagi
druge alineje četrtega odstavka 25. člena ZUstS v sestavi: predsednik
mag. Miroslav Mozetič
ter sodnice in sodniki dr. Mitja Deisinger, dr. Dunja Jadek Pensa,
dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec.
Sklep je sprejelo soglasno.
mag. Miroslav Mozetič
Predsednik